O‘zbekistonda muomalaga chiqarilgan plastik kartochkalar soni 14 millionga yetdi

Hozirgi paytda respublikamiz bo‘yicha salkam 14 million dona plastik kartochka muomalaga chiqarilgan, deya xabar bermoqda O‘zbekiston Markaziy banki rasmiy sayti.

Elektron hamyondan to‘lovlarni uzluksiz qabul qilish uchun tijorat banklari tomonidan 163 mingdan oshiq chakana savdo va xizmat ko‘rsatish korxonalari to‘lov terminallari bilan ta’minlandi. To‘lov terminallarini chekka hududlardagi chakana savdo va xizmat ko‘rsatish obyektlariga ham o‘rnatish, eskilarini yangisi bilan almashtirish choralari ko‘rib borilmoqda. Aholi gavjum joylarda 2 mingga yaqin ko‘pfunksiyali infokiosk va bankomatlar o‘rnatildi.
Plastik kartochka egalari undan universal to‘lov vositasi sifatida foydalanib, kundalik ehtiyoji uchun zarur bo‘lgan oziq-ovqat va maishiy mahsulotlar, pullik, shuningdek, kommunal xizmatlar uchun to‘lovlarni har qanday masofadan turib, istalgan vaqda amalga oshirishlar mumkin. Bunday qulaylik savdo va servis sohalaridan tushumlardagi ulushni 50 foizga yetkazish, oxirgi besh yil mobaynida esa butun to‘lovlar hajmini 3 marta oshishiga sharoit yaratdi. Ta’kidlash o‘rinliki, hozirgi paytda har oyda o‘rtacha 1,8 trillion so‘mdan ortiq tovarlar va xizmatlar, shuningdek, 187 milliard so‘m miqdoridagi kommunal to‘lovlar elektron tizimlar orqali amalga oshirilmoqda.
Qayd etish lozimki, bugungi kunda ish haqi va ijtimoiy to‘lovlarning bir oyda o‘rtacha 50 foizdan ortig‘i plastiklarga tushirib berilmoqda va zarur hollarda, mijozlarning talabiga ko‘ra, bank kassalaridan naqd pulda berib borilmoqda.
Plastik kartochkalardan foydalanish infratuzilmasini yanada kengaytirish maqsadida hozirgi paytda Markaziy bank tomonidan “Chakana to‘lovlarni real vaqt rejimida amalga oshirish kliring tizimini yaratish hamda xizmat ko‘rsatuvchilarning billing tizimi bilan integrallashuvi” loyihasining ikkinchi bosqichi amalga oshirilmoqda. Birinchi bosqichda Markaziy bank huzurida Hisob-kitob bankini tashkil etish va bank mijozlarining majburiyatlari bo‘yicha banklarning vakillik hisobvaraqlarini to‘g‘ridan-to‘g‘ri debetlash mexanizmi yo‘lga qo‘yildi.
Loyihaning ikkinchi bosqichida Kliring tizimi bilan Davlat soliq qo‘mitasi axborot tizimi, “O‘zbekenergo” va “O‘ztransgaz” aktsiyadorlik kompaniyalari, Beeline mobil aloqa operatorining billing tizimlari integratsiya qilinib, soliq va boshqa majburiy to‘lovlar, elektr va gaz iste'moli bo‘yicha to‘lovlarni real vaqt rejimida amalga oshirish imkoniyati yaratildi.
Hozirgi paytda Kliring tizimi faoliyatini kengaytirish uchun “O‘ztelekom”, Uzonline, Uzmobile, Ucell, Perfectum Mobile telekommunikatsiya korxonalari, “Suvsoz”, “Issiqlik quvvati”, “Maxsustrans” unitar korxonalari billing tizimlari bilan ulanish borasida tegishli ishlar olib borilmoqda.
Shuningdek, tijorat banklari tomonidan Moliya vazirligi bilan birgalikda byudjet tashkilotlari ishchi-xizmatchilarining ish haqi qaydnomalarini UzASBO dasturidan foydalangan holda xizmat ko‘rsatuvchi bankda ochilgan Uzcard EMV plastik kartalariga elektron shaklda yuborish imkonini beruvchi yangi tizim yaratilmoqda.
Bu sira loyihalar ijrosi pirovardida mamlakatimizda pul aylanmasini yanada jadallashtirib, to‘lov tizimini mustahkamlab boradi.